text: Krigsveteraner får hjælp
  20 september 2012 kl. 14.44
  Region Syddanmark har nu i et år taget sig at krigsveteraner, der har taget skade af krigen.
  Gruppebehandlinger hjælper.
  Det er erfaringen fra det specialteam, som Region Syddanmark oprettede for præcist et år siden.
  Teamet tager sig af soldater, der har fået psykiske problemer efter at have været i krig.
  - Det er usynlige sår, soldaterne får, men sår og mén, der har gennemgribende betydning for deres hverdag og liv. Mange får svære sociale problemer, og få er i arbejde. Nogle har også et misbrug af alkohol eller stoffer. Vi forsøger at hjælpe med medicinsk behandling og/eller samtaler. På det første år har vi fået 40 henvisninger, men vi er sikre på, at der er mange flere, der har brug for hjælp, sagde overlæge Anders Christensen. 
  Gruppebehandliing hjælper.
  - Veteranerne har hurtigt skabt en unik gruppedynamik, som selv de dårligst fungerende bidrager til. Som soldater er de trænet til at fungere i en gruppe, og deres baggrund i Forsvaret giver en fælles referenceramme. Den omsorg, tryghed og ærlighed, vi oplever i veterangruppen, forstærker effekten af behandlingen, siger afdelingschef Marianne Lauritzen.
  Teamet består af psykiatere, psykologer, fysioterapeuter og socialrådgivere og er et samarbejde mellem Psykiatrisk Afdeling Odense og Afdeling for Traume- og Torturoverlevere.
  